Antsirabe
Store norske leksikon,Geografi,Verdens geografi,Afrika,Madagaskars geografi
Antsirabe er en by i indre del av Madagaskar, i Ankaratrafjellene, 1500 meter over havet, 118 kilometer sør for hovedstaden. Antsirabe, som har 246 354 innbyggere (2018), er landets tredje største by.
Næringsliv og transport Antsirabe er et viktig senter for landets tekstilindustri med flere bomullsveverier. I byen er det også næringsmiddel- og tobakksindustri. Det er varme, mineralholdige kilder ved byen, som årlig blir besøkt av cirka 30 000 turister. Byen er endestasjon for jernbanen sørover fra hovedstaden Antananarivo. Kultur og utdanning I byen er det mange kirker og et og katolsk bispesete. Universitet i Antananarivo har en avdeling i byen, hvor det også er et militærakademi fra 1965. En jordbruksskole i byen drives av Den gassisk-lutherske kirke og støttes finansielt av Det Norske Misjonsselskap (NMS). En norsk misjonsstasjon ble grunnlagt i Antsirabe i 1870. Her har Det Norske Misjonsselskap (NMS) etablert kultur- og kompetansesenteret Lovasoa. På senteret er det gjestehus, konferansesaler, klasserom, bibliotek, arkiv og musikkstudio. Mange norske utvekslingsstudenter bor på senteret i løpet av et år. Lovasoa er også et senter for lokal kompetanseutvikling og legger til rette for samarbeid mellom institusjoner i Norge og på Madagaskar. Les mer i Store norske leksikon Madagaskars geografi Madagaskars historie Madagaskars befolkning Madagaskar kristen misjon norsk misjonshistorie Det Norske Misjonsselskap (NMS) Eksterne lenker Det norske misjonsselskap: Madagaskar